**HBM4EU-aloitteeseen liittyvä työperäistä kromille ja muille haitallisille kemikaaleille altistumista koskeva biomonitorointitutkimus**

**Tietoa osallistuville yrityksille**

**Johdanto**

Kutsumme yrityksenne osallistumaan ihmisten biomonitorointia Euroopassa koskevaan hankkeeseen ”Human Biomonitoring Initiative for Europe” (HBM4EU). Kyseessä on yleiseurooppalainen tutkimus, jossa pyritään tutkimaan työntekijöiden altistumista vaarallisille kemikaaleille työpaikalla.

HBM4EU on eurooppalainen hanke, joka on käynnissä vuosina 2017–2021. Siihen osallistuu asiantuntijoita 28:sta Euroopan maasta ja Euroopan unionin virastoista. Hankkeelle on saatu rahoitus Euroopan komission Horisontti 2020 -ohjelmasta ja kansallisilta hallituksilta. Lisätietoja on osoitteessa <https://www.hbm4eu.eu/about-hbm4eu/>

Pyyntömme koskee yrityksiä, joilla on lupa käyttää kuusiarvoista kromia (Cr(VI)) EU:n REACH-asetuksen mukaisesti ja joihin sovelletaan ehdotusta työntekijöiden kuusiarvoiselle kromille (Cr(VI)) ja muille kemikaaleille altistumisen rajoittamisesta EU:n direktiivin (direktiivi 2004/37/EY) mukaisesti, joka koskee työntekijöiden suojelemista karsinogeeneille tai perimän muutoksia aiheuttaville aineille altistumiselta työssä. Yrityksesi voi hyödyntää osallistumistaan yrityksen riskinarvioinnissa ja -hallinnassa sekä yrityksen vastuukäytännöissä. Tutkimukselle on saatu täysi rahoitus, eikä hankkeeseen osallistumisesta aiheudu yrityksellesi mitään kustannuksia.

**Tietoja tutkimuksesta**

Tutkimuksessa on tarkoitus tutkia syöpää aiheuttavalle kuusiarvoiselle kromille (Cr(VI)) altistumista eurooppalaisilla työpaikoilla sekä arvioida, pystytäänkö nykyisillä turvallisuus- ja valvontatoimilla suojelemaan työntekijöitä haitalliselta altistumiselta. Toiseksi tutkimuksessa testataan sellaisten uusien ja tarkempien menetelmien käyttökelpoisuutta, joilla arvioidaan työntekijöiden altistumista kuusiarvoiselle kromille ihmisistä otetuista näytteistä. Näillä menetelmillä voidaan välttää sekaannusta, joka aiheutuu altistumisesta vähemmän haitalliselle kolmiarvoiselle kromille.

Tutkimuksessa arvioidaan myös altistumista nikkelille, mangaanille ja perfluoratuille alkyloiduille yhdisteille, jos altistumista kyseisille kemikaaleille on odotettavissa yrityksessäsi. Virtsa-, veri- ja hengitysilmanäytteiden biologinen seuranta on altistumisen arvioinnin pääasiallinen menetelmä, mutta myös työhygienianäytteiden (ilma ja käsistä otettavat pyyhkäisynäytteet) mittauksia voidaan tehdä.

Tutkimukseen tarvitaan kustakin osallistuvasta yrityksestä yhteensä 15 työntekijää seuraavasti:

1. enintään 10 työntekijää, joiden työtehtäviin kuuluu hitsaus ja pinnankäsittelytoimet (myös suurempi määrä työtekijöitä on kuitenkin mahdollinen, jos yrityksellä on useita toimipaikkoja tai useita prosesseja, jotka liittyvät tutkimuksen aiheeseen), ja
2. enintään viisi työntekijää, jotka eivät osallistu kyseisiin tehtäviin ja jotka muodostavat vertailuryhmän.

**Mitä yritykseni on tehtävä, jos haluan osallistua tutkimukseen?**

Jos yrityksesi haluaa osallistua tutkimukseen, ryhdytään seuraaviin toimenpiteisiin:

1. Saatuaan allekirjoitetun suostumuksen tutkimusryhmä ottaa yhteyttä yritykseesi sopiakseen ajasta, jolloin työryhmän jäsenet voivat käydä yrityksesi toimitiloissa ja kertoa yrityksesi työntekijöille tutkimuksesta. Yrityksesi työntekijöille annetaan tiedotuslehtinen. Tämän jälkeen työntekijöiden on annettava osallistumista varten kirjallinen suostumus allekirjoittamalla omat suostumuslomakkeensa.
2. Tutkimusryhmä käy yrityksessäsi sovittuna päivänä biologisten näytteiden ja hygienianäytteiden ottamiseksi osallistuvilta työntekijöiltä sekä esittääkseen työntekijöille muutamia kysymyksiä heidän taustastaan ja työtavoistaan ja kerätäkseen tietoja asiaan liittyvistä prosesseista ja työtoimista.
3. Luvallasi tutkimusryhmä voi myös ottaa valokuvia asiaan liittyvistä prosesseista ja työtoimista. Valokuvia muokataan siten, ettei niistä voi tunnistaa työntekijöitä tai yritystä. Aineistoa voidaan myös käyttää esittelytarkoituksiin tiedotustilaisuudessa, jossa tutkimustulokset esitellään yrityksessäsi.
4. Näytteet ja tiedot kerätään työntekijöiltä työaikana.
5. Näytteiden ja tietojen keruuseen kuluva aika riippuu siitä, mihin kategoriaan osallistuja kuuluu (altistuneet / muut kuin altistuneet työntekijät). Kromille altistuneiden työntekijöiden osalta hengitysilmanäytteen antamiseen kuluu kaksi kertaa 15 minuuttia ja kyselylomakkeen täyttämiseen noin 15–15 minuuttia. Lisäksi aikaa tarvitaan kahden veri- ja virtsanäytteen antamiseen. Muut kuin altistuneet työntekijät antavat kummankin näytteen vain kerran.
6. Kun näytteet on kerätty, yritystäsi koskevat tiedot ja työntekijöiden nimet koodataan, ja tietojen anonymiteetti taataan.
7. Tämän jälkeen työntekijöiltäsi kerätyt näytteet ja tiedot analysoidaan.

**Mitä hyötyä yrityksille on tutkimukseen osallistumisesta?**

Tällä yleiseurooppalaisella tutkimuksella autetaan yrityksiä noudattamaan EU:n kemikaalilainsäädännön (REACH-asetus) vaatimuksia ja/tai syöpää aiheuttaville tekijöille ja perimän muutoksia aiheuttaville aineille altistumista työssä koskevan direktiivin (direktiivi 2004/37/EY) vaatimuksia, joissa asetetaan kuusiarvoiselle kromille altistumista työssä koskevat sitovat EU:n laajuiset raja-arvot.

Jos yrityksesi osallistuu tutkimukseen, se saa seuraavat edut:

* Yrityksesi saa tutkimusraportista sähköisen version, jossa annetaan HBM4EU-hankkeen verkkosivustolla julkaistavan tutkimuksen kaikki tulokset. Raportti ei sisällä mitään tietoja, joiden perusteella yrityksesi tai sen työntekijät voidaan tunnistaa.
* Yrityksesi saa yrityskohtaisen hygieniaraportin sähköisesti. Raportissa annetaan työntekijöiden seuranta- ja valvontaprosesseja koskevia suosituksia.
* Voit myös halutessasi saada sähköisen raportin työntekijöidesi virtsanäytteistä analysoidun kromia koskevan biomonitorointitutkimuksen kokonaistuloksista, mutta yksittäiset tulokset eivät ole saatavilla. Työntekijät saavat omat henkilökohtaiset kromille altistumista koskevat tuloksensa.
* Työntekijät saavat tietoa turvallisuustoimista, joita heidän on noudatettava suorittaessaan toimia, joiden yhteydessä he altistuvat kuusiarvoiselle kromille.

**Täytyykö yritykseni osallistua tutkimukseen?**

Ei, yrityksesi voi vapaasti päättää tutkimukseen osallistumisesta. Jos yrityksesi päättää osallistua tutkimukseen, sinun on allekirjoitettava suostumuslomake.

Vaikka olisit allekirjoittanut suostumuslomakkeen, voit silti vetäytyä pois tutkimuksesta milloin tahansa ilman perusteluja. Tutkimusryhmä ei ota yhteyttä kehenkään henkilöstösi jäseneen tutkimukseen osallistumista varten. Tutkimusryhmällä on kuitenkin oikeus käyttää luottamuksellisesti näytteitä, jotka se on ottanut ennen yrityksen jättäytymistä pois tutkimuksesta.

**Aiheutuuko yritykselleni riskejä HBM4EU-hankkeeseen osallistumisesta?**

HBM4EU-hankkeeseen osallistumisesta ei aiheudu yrityksellesi minkäänlaisia riskejä, eikä yrityksesi nimeä paljasteta kemikaaleille altistumista koskevista tuloksista riippumatta.

**Miten yritykseni yksityisyys taataan?**

* Osallistujat ovat anonyymejä, sillä heidän nimensä korvataan koodilla. Nimiä ei näin ollen voida yhdistää yrityksesi työntekijöihin.
* Mitään sellaisia tietoja, joiden perusteella yrityksesi työntekijä voidaan tunnistaa, ei ilmoiteta missään julkaistavissa raporteissa (maan tai yrityksen nimeä).
* Tietoturvan avulla varmistetaan, että luvaton tietoihin pääsy estetään, ja kaikki paperiarkistot varastoidaan turvallisesti.
* Tutkijoille annettuihin tietoihin tai näytteisiin ei sisälly yrityksesi rekisterinumeroa.
* Mihinkään tutkimustuloksiin ei sisälly tietoja, joiden perusteella yrityksesi tai sen henkilöstö voidaan tunnistaa. Vain tutkimusryhmän suorittaman tutkimuksen anonyymit tulokset julkaistaan ja asetetaan saataville tutkimuksen verkkosivustolla osoitteessa <https://www.hbm4eu.eu/>

**Aiheutuuko tästä kustannuksia?**

Tutkimuksesta ei aiheudu kustannuksia lukuun ottamatta lyhyttä työaikaa, jonka henkilöstösi jäsenet käyttävät tutkimukseen.

**Kuka arvioi tutkimuksen?**

Tutkimuksen arvioinnista vastaa seuraavan maan bioetiikan komitea ja tietosuojaviranomaiset: [maa].

**Keneen voin ottaa yhteyttä, jos haluan lisätietoja kuusiarvoista kromia koskevasta tutkimuksesta?**

**Voit ottaa milloin tahansa yhteyttä seuraavaan henkilöön:** [etunimi, sukunimi (maan tutkimuskoordinaattori)]

**Puh.** [xxxxxxx] **Sähköposti:** [xxxxxxxx]